Man met byna 100 vervalste dokumente betrapDie vervalste dokumente wat glo deur ’n Zimbabwiese man in Hillbrow vervaardig word. (Foto: SAPD) ŉ 47-jarige Zimbabwiese man is Donderdag in Hillbrow in Johannesburg in hegtenis geneem nadat die polisie hom met 95 vervalste dokumente, onder meer bestuurslisensies, identiteitsdokumente, geboortesertifikate en selfs Covid-19-inentingsertifikate, in sy besit betrap het. Volgens lt.genl. Mavela Masondo, polisiewoordvoerder, het die polisie inligting uit die gemeenskap ontvang dat die man bedrieglike dokumente by die betrokke woonstelblok in Hillbrow vervaardig. Die polisie het ook op vervalste Sassa- en bankkaarte, bankstate, werkspermitte en vuurwapenbevoegdheidsertifikate beslaggelê. “Die verdagte is onmiddellik in hegtenis geneem en van bedrog aangekla. Daar kan moontlik nog klagte bygevoeg word soos die ondersoek vorder.” Dit is nog nie bekend gemaak wanneer die man in die hof sal verskyn nie.